《题荆洪谷楚山秋晚图》
元代·柯九思

峰迥留深隐，天青袭素袍。栖身断人迹，游目送鸿毛。

树挂栖崖鸷，藤悬饮子猱。龙眠石涧冷，虎撼树根牢。

野客吟时共，山翁弈处遭。浮云过水尽，孤月挟霜高。

羽使来三岛，胎仙舞九皋。左招玉斧饮，右揽赤松邀。

空色收寥廓，虚声起驿骚。弹琴遗古散，问字度危桥。

遂向图中见，谁能世外逃？乘槎几月至，一泛九秋涛。

作者简介：（1290—1343）元台州临海人，字敬仲，号丹丘生。依附怀王图帖睦尔(文宗)。文宗即位，授典瑞院都事，迁奎章阁鉴书博士。文宗死，流寓江南。博学能文，善楷书，工画墨竹，能以书法为之。又善鉴识鼎彝古器。